钦定古今图书集成/明伦汇编/交谊典/第081卷 > 性理会通 > 《时规》前人
## 钦定古今图书集成/明伦汇编/交谊典/第081卷 > 性理会通 > 《时规》前人

乾元已亥，漫叟待诏在长安，时中行公掌制在中书，
中书有醇酒，时得一醉，醉中叟诞曰：“愿穷天下鸟兽
虫鱼，以充杀者之心；愿穷天下之醇酎美色，以充欲
者之心。”中行公闻之，叹曰：“子何思不尽邪？何不曰：‘愿
得如九州之地者亿万，分封君臣父子兄弟之争国
者，使人民免贼虐残酷者乎’？”何不曰：“愿得布帛钱货
珍宝之物，溢于王者府藏，满将相权势之家，使人民
免饥寒劳苦者乎？”叟闻公言，退而书之，授于学者，用
为时规。